སྤྱིར་ན་རང་རེའི་སྐད་དང་ཡི་གེ་ནི་ཐ་སྙད་ཕུན་སུམ་ཚོགས་པ་ཞིག་ཡིན་མོད།འོན་ཀྱང་།ཚན་རིག་འཕེལ་རྒྱས་ཀྱི་འགྲོས་དང་བསྟུན་ནས་བྱ་དངོས་གསར་པ་མང་དུ་ཐོན་པ་དེ་དག་ལ་རང་རེའི་སྐད་དང་ཡི་གེའི་ལམ་ནས་ཤ་རེར་འཇུག་པའི་ཐ་སྙད་རེ་ཐོག་མ་ཉིད་ནས་མེད་ཙ་ན།གསར་ཐོན་བྱ་དངོས་དེ་དག་རང་ཅག་གི་འཚོ་བའི་ཁྲོད་དུ་སྤྱོད་སྐབས་རང་རེའི་སྐད་དང་ཡི་གེའི་སྲོལ་དང་མཐུན་པའི་ཐ་སྙད་རེ་མེད་ཐབས་མེད།གལ་སྲིད་གསར་ཐོན་བྱ་དངོས་དེ་དག་ལ་རང་རེའི་སྐད་ཡིག་ནས་བརྡ་ཆད་ཚད་ལྡན་རེ་ཁྱོན་ཡོངས་ནས་བཀོལ་ཐུབ་ཚེ།གཅིག་ནས་རང་རིགས་ཀྱི་སྐད་དང་ཡི་གེའི་ཐ་སྙད་དེ་བས་ཕུན་སུམ་ཚོགས་སུ་གྱུར་ཐུབ་པ་དང་།གཉིས་ནས་རང་རེའི་སྐད་ཡིག་འདི་ཡང་རྒྱུན་གཏན་གྱི་འཚོ་བའི་ཁྲོད་དུ་བེད་སྤྱོད་བྱེད་ཤུགས་ཆེ་རུ་སོང་ནས་མ་ཉམས་གོང་འཕེལ་ཡོང་རྒྱུར་ཕན་པ་ཤིན་ཏུ་ཆེ།